## Labora reclama al Govern central que pacte amb les comunitats autònomes la reforma del subsidi de desocupació

*** El director de Labora ha sol·licitat una millor coordinació entre els servicis públics d’ocupació per a, entre tots, “ser més eficaços i dissenyar polítiques d’ocupació que realment aconseguisquen rebaixar la taxa de desocupació”
* Galvañ espera que el Govern central, en els fons que incrementarà per a les comunitats autònomes, tinga en compte l’infrafinançament que està patint la Comunitat Valenciana, la segona per la cua en inversió**

El secretari autonòmic d’Ocupació, Antonio Galvañ, ha reclamat al Govern central que pacte amb les comunitats autònomes la reforma del subsidi de desocupació que està elaborant.

Antonio Galvañ ha explicat que les autonomies són les que executen i tenen les competències sobre les polítiques actives d’ocupació “per tant, la seua opinió s’hauria de tindre en compte a l’hora de prendre decisions que afecten de manera tan directa les persones desocupades”.

El director de Labora ha insistit que des de la Comunitat Valenciana s’està treballant de manera intensa a posar en marxa polítiques que afavorisquen l’ocupabilitat de les persones desocupades del nostre territori. En este sentit, ha avançat que pròximament eixiran ajudes i subvencions que incentiven la contractació dels col·lectius més desfavorits. “Per eixa raó, sol·licitem del Govern coordinació entre els servicis públics d’ocupació per a, entre tots, ser més eficaços i dissenyar polítiques d’ocupació que realment aconseguisquen rebaixar la taxa de desocupació”, ha afegit.

El secretari autonòmic d’Ocupació ha assenyalat, no obstant això, que el Govern trobarà en el Consell, a través de Labora, un aliat, sempre que plantegen reformes que redunden en el benefici de les persones desocupades, però sempre fetes buscant la seua eficàcia i la seua inserció real en el mercat de treball.

Per a Galvañ, l’assegurança de desocupació té dos funcions: d’una banda, prestar una cobertura en una situació en què una persona s’ha quedat sense lloc de treball i necessita una sèrie de recursos. D’altra banda  i, a més, resulta fonamental, és que eixos recursos han d’anar destinats a la cerca activa d’ocupació. “Si esta persona no té formació, per exemple, estos recursos que li proporciona la prestació han de servir perquè puga adquirir competències que el permeten inserir-se en el mercat laboral”, ha assenyalat.

D’altra banda, Galvañ ha reclamat al Govern que espera que en els fons que incrementarà per a les comunitats autònomes es tinga en compte l’infrafinançament que està patint la Comunitat Valenciana. Així, ha recordat que la valenciana és la segona autonomia per la cua en inversió del Govern per persona desocupada.

El secretari autonòmic ha informat que la Comunitat Valenciana rep, segons eixe repartiment, 746,55 euros per persona desocupada, una quantitat que representa la segona més baixa de totes les autonomies. Així, la diferència entre el que es rep per desocupat a la Comunitat Valenciana en 2023 (746,55 euros) i Balears, que és l’autonomia que més rep per desocupat (1.959,41 euros) és de 1.223 euros, menys de la mitat.

Fecha: 09/05/2024